ພິທີປິດຊຸດຝຶກອົບຮົມບຳລຸງຄວາມຮູ້ກ່ຽວກັບວຽກງານຊົນເຜົ່າ ໃຫ້ພະນັກງານແນວລາວສ້າງຊາດຂັ້ນສູນກາງ ແລະທ້ອງຖິ່ນ ໄດ້ຈັດຂຶ້ນຢ່າງເປັນທາງການ ທີ່ສຳນັກງານຄະນະກຳມະການຊົນເຜົ່າແຫ່ງລັດຖະບານ ສສ ຫວຽດນາມ, ທີ່ນະຄອນຫຼວງຮ່າໂນ້ຍ ໃນວັນທີ 10 ພະຈິກ 2022;
ເປັນກຽດເຂົ້າຮ່ວມພິທີຝ່າຍຫວຽດນາມ ນຳໂດຍທ່ານ ປອ. ເລ ເຊິນ ຮາຍ ກຳມະການຄະນະພັກ, ຮອງລັດຖະມົນຕີ, ຮອງຫົວໜ້າຄະນະກຳມະການຊົນເຜົ່າແຫ່ງລັດຖະບານ ສສ ຫວຽດນາມ, ມີທ່ານ ສຈ. ປອ ເຈິນຈຸງ ຜູ້ອຳນວຍການສະຖາບັນຄະນະກຳມະການຊົນເຜົ່າ, ມີຜູ້ຕາງໜ້າສະຖານທູດ ສປປ ລາວ ປະຈຳ ສສ ຫວຽດນາມ ພ້ອມດ້ວຍຄະນະຮັບຜິດຊອບຊຸດຝຶກອົບຮົມ ແລະຝ່າຍລາວນຳໂດຍທ່ານ ຄະນອງລິດ ສີສົມບູນ ກຳມະການພັກ ຄະນະປະຈຳ ຫົວໜ້າກົມສາສະໜາ ສູນກາງແນວລາວສ້າງຊາດ ພ້ອມດ້ວຍຄະນະ; ໂອກາດນີ້, ໃນພິທີໄດ້ສະຫຼຸບຕີລາຄາ, ດ້ານດີ, ຂໍ້ຄົງຄ້າງ ແລະບົດຮຽນທີ່ຖອດຖອນໄດ້ ໃນໄລຍະຊຸດຝຶກອົບຮົມທັງພາກທິດສະດີ ຈຳນວນ 05 ຫົວຂໍ້ ແລະການທັດສະນະສຶກສາຢູ່ເກືອລໍ່, ຢ້ຽມຊົມອານຸສອນສະຖານບ້ານເກີດຂອງທ່ານປະທານໂຮ່ຈິມິນ, ພົບປະແລກປ່ຽນກ່ຽວກັບການປະຕິບັດນະໂຍບາຍຊົນເຜົ່າ ຢູ່ແຂວງເຫງະອານ, ທັດສະນະສຶກສາ, ຢ້ຽມ ຊົມສະຖານທີ່ທ່ອງທ່ຽວປາພິເສດ ຢູ່ບ້ານເກີ້ມເລື່ອງ, ແລກປ່ຽນບົດຮຽນຢູ່ເມື່ອງເກີ້ມທຸ້ຍ ແຂວງແທງຮ໋ວາ, ທີ່ນະຄອນຫຼວງຮ່າໂນ້ຍ ຢ້ຽມຊົມສຸສານພິພິທະພັນທ່ານປະທານໂຮ່ຈິມິນ, ແລກປ່ຽນບົດຮຽນກັບກົມນະໂຍບາຍຊົນເຜົ່າ, ກົມໂຄສະນາ ແລະກົມຊົນເຜົ່າສ່ວນໜ້ອຍ ຂອງຄະນະກຳມະການຊົນເຜົ່າ;
ຊຸດຝຶກອົບຮົມຄັ້ງນີ້, ເປັນໜຶ່ງໃນກິດຈະກຳເພື່ອປະກອບສ່ວນ ໃນການສະເຫຼີມສະຫຼອງປີສາ ມັກຄີມິດຕະພາບ ລາວ-ຫວຽດນາມ 2022 ເວົ້າລວມ, ເວົ້າສະເພາະ ແມ່ນໃນຂົງເຂດວຽກງານແນວລາວສ້າງຊາດ ໃຫ້ມີຄວາມແໜ້ນແຟ້ນ, ເປັນຂະບວນຟົດຟືນ-ຕໍ່ເນື່ອງ; ໃນນີ້, ທັງເປັນການຈັດຕັ້ງຜັນຂະຫຍາຍບົດບັນທຶກການຮ່ວມມື ລະຫວ່າງ ຄະນະກຳມະການສູນກາງແນວລາວສ້າງຊາດ ແລະຄະນະກຳມະການຊົນເຜົ່າ ແຫ່ງລັດຖະບານ ສສ ຫວຽດນາມ ແຕ່ປີ 2022-2030 ກ່ຽວກັບວຽກງານຊົນເຜົ່າ ໃຫ້ເກີດດອກອອກຜົນ ແລະມີຜົນສຳເລັດ ຢ່າງຈົບງາມ.
ພາບ ແລະຂ່າວ ໂດຍ: ຈິດຕະພົງ ໂພທິລັກ
ໂທ: 020 54564982